**Finnish Design Shop** on suomalainen verkkokauppa, joka on erikoistunut pohjoismaiseen muotoiluun ja sisustukseen.

Finnish Design Shopin edustamiin tavaramerkkeihin kuuluu sekä kotimaisia että ulkomaisia brändejä, kuten Artek, Iittala, Marimekko, Vitra, Artemide ja Kartell. Suomalaisista muotoilijoista valikoimissa on muun muassa Alvar Aallon, Eero Aarnion, Kaj Franckin, Ilmari Tapiovaaran ja Maija Isolan suunnittelemia tuotteita ja ulkomaisista muotoilijoista esimerkiksi Charles & Ray Eamesin, Arne Jacobsenin, Jasper Morrisonin sekä Patricia Urquiolan töitä.

Finnish Design Shop julkaisee Design Stories -verkkolehteä suomeksi ja englanniksi.

Sen palveluihin kuuluu myös vuonna 2019 lanseerattu käytetyn designin markkinapaikka Franckly.

Historia ja toiminta
--------------------

Finnish Design Shop perustettiin Turussa vuonna 2004, ja sen toimitusjohtajana on alusta asti toiminut Teemu Kiiski. Vuonna 2014 mediatalo A-lehdet osti Finnish Design Shopin osake-enemmistön, ja vuonna 2018 yritykseen perustettiin kolmihenkinen johtoryhmä, johon kuuluvat Kiiskin lisäksi operatiivinen johtaja Reetta Noukka sekä talousjohtaja Peter Svensson. Työntekijöitä oli vuonna 2021 noin 140.

Finnish Design Shopin pääkonttori ja varasto sijaitsevat Turun lentokentän läheisyydessä: BREEAM-ympäristöluokituksella sertifioitu uusi logistiikkakeskus ja showroom otettiin käyttöön syksyllä 2021. Toinen konttori toimii Helsingin Kulosaaressa A-lehtien tiloissa. Kivijalkamyymälää ei ole, mutta Turussa toimii verkkokaupan noutopiste. Verkkokaupan lisäksi Finnish Design Shopilla on myös projektimyynti yritysasiakkaille ja sisustusalan ammattilaisille.

Vuonna 2011 Finnish Design Shop valitsi kansainvälistymisensä strategiseksi kumppanikseen Tulos Helsinki Oy:n, joka on ollut vastuussa muun muassa digitaalisesta markkinoinnista ja asiakashankinnasta erityisesti hakukoneiden ja sosiaalisen median avulla.

Finnish Design Shop on ollut voimakkaasti kasvava yritys: vuonna 2020 sen liikevaihto kasvoi noin 54 prosenttia 43,3 miljoonaan euroon. Liikevaihdosta suurin osa tuli ulkomailta, ja tuotteita toimitettiin 99 eri maahan.

Vuonna 2018 Finnish Design Shop oli mukana toteuttamassa pop-up-ravintola Zero Waste Bistroa New Yorkin designviikolla yhdessä Suomen New Yorkin kulttuuri-instituutin, ravintola Nollan sekä kahden suomalaismuotoilijan, Harri Koskisen ja Linda Bergrothin, kanssa.

Helsinkiin vuonna 2018 auennut designhotelli Hotel St. George kalustettiin yhteistyössä Finnish Design Shopin kanssa. Suurin osa hotellin kalusteista on koottu Finnish Design Shopin St. George Collection -mallistoon.

FDS Award
---------

FDS Award on Finnish Design Shopin järjestämä muotoilukilpailu, jossa etsitään erityisesti verkkokauppaan sopivia kodin tuotteita. Ensimmäisen, vuonna 2016 järjestetyn FDS Award -kilpailun voitti Salla Luhtaselan ja Wesley Waltersin suunnittelema Perch-jakkara, joka otettiin voiton jälkeen huonekaluvalmistaja Nikarin valikoimiin. Vuoden 2017 voittaja oli Mona Isotuvan Pine Lip Balm -huulirasvakonsepti. Vuoden 2019 FDS Award -palkinnon voitti Elina Ulvion suunnittelema Kakadu-riippuvalaisin.

Lähteet
-------

1. 1 2  Finnish Design Shop Oy *Kauppalehti*. Viitattu 25.9.2022.
2. ↑  Löydä yli 150 tavaramerkkiä Finnish Design Shopista *www.finnishdesignshop.fi*. Viitattu 5.8.2019.
3. ↑  Suunnittelijat - Finnish Design Shop – pohjoismaisen muotoilun verkkokauppa *www.finnishdesignshop.fi*. Viitattu 5.8.2019.
4. ↑  Verkkokauppa Finnish Design Shop lanseeraa nettijulkaisun *Markkinointi & Mainonta*. Viitattu 6.8.2019.
5. ↑  Verkkokauppa Finnish Design Shop lanseeraa Franckly-markkinapaikan käytetylle designille *A-lehdet*.  29.8.2019. Viitattu 12.9.2019.
6. ↑  Anu-Elina Lehti: Kuratoinnilla kukoistukseen: Finnish Design Shopin perustaja Teemu Kiiski valitsee asiakkailleen muotoilun helmet *Kauppalehti*. Viitattu 5.8.2019.
7. ↑  "Myös Suomesta tulee kansainvälisiä verkkokaupan menestystarinoita" – Finnish Design Shop perustaa johtoryhmän *Markkinointi & Mainonta*. Viitattu 6.8.2019.
8. 1 2  Finnish Design Shopin logistiikkakeskus valmistuu syksyllä lentokentän viereen *aamuset.fi*. Viitattu 30.8.2021.
9. ↑  Toimitukset - Finnish Design Shopin asiakaspalvelu apunasi *www.finnishdesignshop.fi*. Viitattu 12.8.2019.
10. ↑  Projektimyynti palvelee *Finnish Design Shop*. Viitattu 12.8.2019.
11. ↑  Lehdistötiedote: Finnish Design Shop kansainvälistyy isolla kädellä Tulos Helsingin kanssa *tulos.fi*.
12. ↑  Verkkokauppa | Suomalainen design-verkkokauppa kasvoi korona-aikana yli 40 miljoonan euron liiketoiminnaksi – "Suomessa usein voivotellaan, miten vaikeaa täältä on myydä tuotteita muualle maailmaan" *Helsingin Sanomat*.  25.3.2021. Viitattu 24.5.2021.
13. ↑  Johannes Kotkavirta, New York: Suomalaiset yritykset näyttävästi esillä New Yorkin designviikoilla – Napue-ginin Amerikan-valloitus alkamassa *Ilta-Sanomat*.  21.5.2018. Viitattu 5.8.2019.
14. ↑  Kämp Collection Hotels: St. George Collection *Hotel St. George*.  5.8.2019. Viitattu 5.8.2019.
15. ↑  Mäntyrasiaan pakattu huulirasva ja lähes ikuinen jakkara: Finnish Design Shop jakoi muotoilupalkinnot *www.meillakotona.fi*.  16.3.2017. Viitattu 16.9.2019.
16. ↑  FDS Award -muotoilukilpailun voitti Elina Ulvion Kakadu-valaisin | Design Stories *Finnish Design Shop FI*. Viitattu 16.9.2019.

*